Serghei Șoigu și Nikolai Patrușev au fost eliberați din funcțiile de ministru al apărării, respectiv președinte al Consiliului de Securitate, întrucât „nu mai livrau rezultate și soluții” pentru Vladimir Putin din pozițiile pe care le ocupau, este de părere Angela Grămadă, președintă a Experts for Security and Global Affairs Association, potrivit B1 TV.
Serghei Șoigu a fost trecut la șefia Consiliului de Securitate al Rusiei, în timp ce Nikolai Patrușev a devenit asistent al președintelui rus.
Întrebată dacă înlocuirea lui Patrușev poate fi interpretată ca un semnal că Vladimir Putin s-ar fi putut teme de serviciile de informații, președinta ESGA a explicat:
„Nu neapărat (…). Loialismul este recunoscut ca una dintre calitățile pe care Putin le apreciază cel mai mult, și asta s-a văzut începând cu anul 2000, când a devenit președinte, înainte de asta el a fost o perioadă foarte scurtă de timp premier”.
„El întotdeauna s-a înconjurat de oameni locali, este strategia pe care a aplicat-o, doar că diferența de acum, din aceste numiri pe care le vedem noi, este faptul că oamenii loiali nu mai livrau lui Putin rezultate și soluții, și resurse”, a adăugat Angela Grămadă.
Serghei Șoigu îi era „foarte loial” lui Vladimir Putin, dar „nu mai livra”
„Pentru că strategia pe care a aplicat-o Patrușev, inclusiv de a convinge publicul, nu a funcționat. Haideți să fim foarte pragmatici în analiza pe care noi o facem. Uitați-vă la reacția publicului din Federația Rusă. Pe de o parte, Putin, înainte de aceste numiri, livrează niște arestări, adică rețineri ale unor persoane foarte importante, și încearcă să proiecteze acea imagine de luptător împotriva corupției, dar la nivel de societate rusă nu există niciun entuziasm.
Societatea rusă, dimpotrivă, îl întreabă pe Putin, «Dar de ce ai început războiul fără să ai pregătită garnitura din spatele acestui război? De ce pui toată această presiune pe societatea rusă din Federația Rusă?»”, a conchis Grămadă.